"বনলতা সেন" কবিতার এই অংশটি বিশ্লেষণ কর। 
অতিদূর সমুদ্রের ’পর
হাল ভেঙে যে-নাবিক হারায়েছে দিশা
সবুজ ঘাসের দেশ যখন সে চোখে দেখে দারুচিনি-দ্বীপের ভিতর,
তেমনি দেখেছি তারে অন্ধকারে; বলেছে সে, ‘এতদিন কোথায় ছিলেন?’
পাখির নীড়ের মতো চোখ তুলে নাটোরের বনলতা সেন।
উপরোক্ত পংক্তিগুলিতে কবি বনলতা সেনের সাথে তার সাক্ষাতের অভিজ্ঞতা বর্ণনা অব্যাহত রাখেন।

হাজার বছরের যাত্রায় তিনি ক্লান্ত। সমুদ্রপথে ভ্রাম্যমাণ এক নাবিক, দীর্ঘ সফরের পারে যার জাহাজের হাল ভেঙে গেছে, যে দিশেহারা—কবির অবস্থাও ঠিক তেমনটাই। সেই দিকভ্রষ্ট, সর্বহারা, ছিন্নমূল নাবিকের চোখে একদিন যখন হঠাৎ স্থলরেখা ধরা পরে, যখন সে একদিন সবুজ ঘাসে পরিপূর্ণ এক আশ্চর্য্যজনক দারুচিনি দ্বীপ আবিষ্কার করে, তখন তার মন আনন্দে, উল্লাসে, আবেগে ভরে ওঠে। এক অন্ধকার রাতে বনলতা সেনের সাথে দেখা হওয়ার পরে কবির মনও যেন সেই নাবিকের ন্যায় উদ্ধারলাভের অনুভূতিতে নিমজ্জিত। 

রহস্যময়ী সেই মানবী যেন কবির উদ্ধারকত্রি, যেন গভীর আঁধার থেকে কবিকে টেনে ডাঙায় তুলে নিয়ে এসেছেন। তার চোখে পাখির নীড়ের মতনই সরলতায় পূর্ণ। দিকভ্রষ্ট পাখিদের কাছে তাদের বাসা যেমন বাতিঘর, কবিও যেন ঠিক তেমন ভাবে বনলতা সেনের দৃষ্টিছায়ায় উদ্ধারলাভ করেছেন। দৃষ্টিপাতে সেই রহস্যময়ী কবিকে প্রশ্ন করেন—এতদিন কোথায় ছিলেন? কিন্তু পরক্ষণেই কবি যেন টের পান, ইনি তো কোন অপরিচিতা, রহস্যময়ী নন, ইনি তো নাটোরের বনলতা সেন!